《寒泉》
宋代·洪朋

山下出寒泉，千载神所秘。故老空传名，四面但芜秽。

观音欻见梦，咄嗟辨亭砌。道人顷杖锡，示现祖师意。

汲引贯四时，香美可一切。遂令云水僧，悉饮解脱味。

病夫方中来，酌彼荡尘滓。属诗长松根，北风助奇思。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。